**Marja Susanna Kyllönen** (s. 30. kesäkuuta 1975 Kajaani) on tamperelainen kirjailija. Hän on koulutukseltaan filosofian maisteri. Kyllösen esikoisromaani *Lyijyuuma* (WSOY, 1997) voitti Helsingin Sanomien esikoiskirjapalkinnon. Kyllösen toinen romaani *Rikot* ilmestyi WSOY:n kustantamana 2001. Vuosikymmenten tauon jälkeen ilmestyi Teoksen kustantama kolmas romaani *Vainajaiset* (2022), josta Kyllönen sai Finlandia-palkintoehdokkuuden ja Runeberg-palkinnon.

Ura
---

### Ensimmäiset kirjat

Kyllönen alkoi kirjoittaa päämäärätietoisesti 15-vuotiaana. Kolme vuotta myöhemmin hän osallistui J. H. Erkon kirjoituskilpailuun, jossa hänelle myönnettiin ensimmäinen kunniamaininta. Kyllösen esikoisromaani *Lyijyuuma* ilmestyi WSOY:lta vuonna 1997. Teos sai ristiriitaisen vastaanoton, mutta sen omintakeinen kieli ja sanasto saivat huomiota. Kyllönen sai romaanistaan esikosteoksille tarkoitetun Helsingin Sanomien kirjallisuuspalkinnon.

Kyllösen toinen romaani *Rikot* ilmestyi 2001 ja sai kiittäviä arvioita. Tämän jälkeen Kyllönen valmistui Tampereen yliopistosta teatterin ja draaman tutkimuksen alalta filosofian maisteriksi. Kyllönen meni naimisiin ja sai kolme lasta.

Kyllöseltä julkaistiin vuonna 2008 kuunnelma *Äänetön osakas*. Teatteriohjaaja Mikko Kanninen oli pyytänyt Kyllöseltä kuunnelmaa, jonka Kanninen myös vuonna 2010 ohjasi Radioteatterille. Kuunnelma valittiin Suomen edustajaksi Prix Italia -tapahtumaan, mutta Kyllönen koki romaanikirjoittamisen olevan kuitenkin hänelle omin muoto.

### Vainajaiset

Kyllönen oli jo 1998 aloittanut kolmannen romaaninsa kirjoittamisen, joten hän kirjoitti sitä samaan aikaan toisen romaaninsa ja pro gradu -työn kanssa. Hän kirjoitti sitä pitkään ja lähetti syksyllä 2006 käsikirjoituksen WSOY:lle. Kyllösen löytänyt kustannustoimittaja Eila Kostamo oli jäänyt kolme vuotta aiemmin eläkkeelle ja Kyllönen oli saanut uuden kustannustoimittajan. Kustantamo hylkäsi käsikirjoituksen.

Kyllönen on kertonut kustannustoimittajan menetyksen ja käsikirjoituksen torjumisen saattaneen hänet halvaannuttavaan häpeään, ammatilliseen kriisiin ja kirjailijaidentiteetin musertumiseen. Kyllönen antoi 2018 *Nuori Voima* -lehteen haastatteluun, missä kertoi siitä, miksi on lopettanut kirjoittamisen. Hän kuvaili itseään epäonnistuneeksi ja tähtensä sammuttaneeksi kirjailijaksi.

Kyllösen entinen kustannustoimittaja Eila Kostamo näki haastattelun ja otti yhteyttä. Kostamo kannusti Kyllöstä jatkamaan *Vainajaisten* kirjoittamista, ja tämä myös tarjosi kirjaa Teos-kustantamolle. Kyllönen alkoi kirjoittaa Teoksen kanssa kirjaa valmiiksi, ja se julkaistiin vuonna 2022. *Vainajaiset* sai jälleen myönteisen vastaanoton, esimerkiksi *Helsingin Sanomien* arvostelussa sitä kutsuttiin "kirjasyksyn tapaukseksi". Kyllönen sai romaanista Finlandia-palkinto-ehdokkuuden, mutta palkinnon voitti Iida Rauma romaanillaan *Hävitys*. Sen sijaan Kyllönen voitti teoksellaan Runeberg-palkinnon.

Tuotanto
--------

* *Lyijyuuma. Romaani*. Helsinki: WSOY, 1997. ISBN 951-0-22048-5.
* *Rikot*. Helsinki: WSOY, 2001. ISBN 951-0-25543-2.
* *Äänetön osakas*. Kuunnelma. Yle1, 2010.
* *Vainajaiset*. Helsinki: Teos, 2022. ISBN 978-952-363-292-9.

Palkinnot
---------

* J. H. Erkon kirjoituskilpailun kunniamaininta 1994
* Helsingin Sanomain kirjallisuuspalkinto 1997
* Runeberg-palkinto 2023

Lähteet
-------

1. 1 2  Ennätysmäärä osanottajia *Helsingin Sanomat*.  26.3.1994. Viitattu 6.2.2023.
2. ↑  Kyllönen, Marja *Kirjasampo.fi*. Viitattu 31.5.2023.
3. 1 2 3 4 5 6 7  Mäkinen, Juha: Kun kirjailija katoaa *Nuori Voima*.  28.8.2018. Viitattu 10.11.2022.
4. 1 2 3 4  Riihinen, Eleonoora: Palkittu kirjailija katosi julki­suudesta vuosi­kymmeniksi: Hurja kertomus lapsettomuudesta on kirjasyksyn tapaus *Helsingin Sanomat*.  3.11.2022. Viitattu 10.11.2022.
5. 1 2 3 4 5  Kerttula, Suvi: 22-vuotiasta Marja Kyllöstä kutsuttiin sensaatioksi, kunnes kaikki yhtäkkiä tyssäsi – nyt hän kertoo, mihin hän katosi yli 20 vuodeksi *Ilta-Sanomat*.  25.9.2022. Viitattu 10.11.2022.
6. 1 2 3  Kirjat | Marja Kyllönen voitti Runeberg-palkinnon, mutta pelkää yhä kirjoittamista *Helsingin Sanomat*.  5.2.2023. Viitattu 6.2.2023.
7. ↑  Majander, Antti: Nämä romaanit ovat ehdolla kauno­kirjallisuuden Finlandia-palkinnon voittajaksi *Helsingin Sanomat*.  10.11.2022. Viitattu 10.11.2022.
8. ↑  Kaunokirjallisuuden Finlandia-palkinnon voittanut Iida Rauma: "Lasten kokema väkivalta ei ole mikään pikkujuttu" *Yle Uutiset*.  30.11.2022. Viitattu 6.2.2023.